Liggaam op kleinhoewe dié van outistiese seun | Maroela Media
Malibongwe Dube (5) (Foto: Skermgreep)
'n Liggaam wat in Augustus op 'n kleinhoewe in die Bronkhorstspruit-omgewing, Gauteng, aangetref is, is Sondag geïdentifiseer as dié van Lesley Malibongwe Dube (5), 'n seun wat in Mei vermis geraak het. Lesley is outisties en boonop doofstom.
Lesley is op 9 Mei omstreeks 11:00 die laaste keer by sy ma se huis in die Zithobeni-nedersetting digby Bronkhorstspruit gewaar.
Volgens konst. Munyadziwa Ramovha, polisiewoordvoerder, het die polisie op 22 Augustus inligting ontvang oor oorskot wat op 'n kleinhoewe digby Bronkhorstspruit gevind is. Saam met die oorskot was 'n grys T-hemp en blou broek.
"Die polisie het DNS van Lesley by sy ma gekry. Dié het toe ooreengestem met die DNS van die oorskot wat op die kleinhoewe gevind is," het Ramovha bevestig.
Die polisie het 'n geregtelike doodsondersoek begin en ondersoek die omstandighede rakende Lesley se dood.
"Die polisie doen 'n beroep op die gemeenskap om altyd van hul kinders se doen en late te weet. Leer hulle om nie met vreemdelinge te praat nie en om niemand anders as hul ouer(s) of voogde te vertrou nie. Moenie jou kind alleen tuis laat sonder enige toesig nie."
Enigiemand met meer inligting rakende Lesley se verdwyning en dood kan die ondersoekbeampte, sers. Matlou Mabusha, by 071 675 7300 bel.
Wreed, hoe kan so 'n onskuldige kind se lewe van hom weggeneem word. Innige simpatie en meegevoel met die familie